stanford-oval/wikipedia huggingface dataset:
לומברדים
היסטוריה מוקדמת > נדידה

לפי עדויותיהם של סטראבו (משנת 20 לספירה) וטקיטוס (מ-117 לספירה), הלומברדים התגוררו ליד שפך נהר אלבה, משני צדדיו. ארכאולוגים זיהו מספר אתרי קבורה לומברדים מתקופת הברזל במורד האלבה. אתרים אלו מתוארכים מהמאה ה-6 לפני הספירה ועד למאה ה-3 לספירה. ראיות ארכאולוגיות מרמזות גם כי הלומברדים היו עם חקלאי.
האזכור הראשון של הלומברדים בהיסטוריה נכתב בין שנת 9 לשנת 16 לספירה על ידי היסטוריון החצר הרומאי, מרקוס וליוס פטרקולוס (אנ'), שהתלווה למסע צבאי רומאי צפונה. פטרקולוס תיאר את הלומברדים כעזים יותר מהגרמאנים הרגילים. טקיטוס טען כי הלומברדים היו נתיני המרקומנים, שחתמו על הסכם שלום עם הרומאים, ולכן לא היו חלק מהקונפדרציה הגרמאנית של ארמיניוס שנלחמה נגד הרומאים בקרב יער טויטובורג בשנת 9 לספירה. באמצע המאה ה-2, כך מספר תלמי, הלומברדים הופיעו לראשונה בחבל הריין, אולם עדיין היו קיימים גם באזור האלבה, מה שמעיד על התפשטות השבט.
החל מהמאה ה-2, רבים מהשבטים הגרמאנים הקטנים החלו להתאחד וליצור עמים גדולים, כמו הפרנקים, האלמאנים, הבווארים והסקסונים. הסיבה להיעלמותם של הלומברדים מהכתבים הרומאים בין השנים 166 ל-489 יכולה להיות שהשבט עמוק מדי בתוך השטח הגרמאני, או שפשוט הוא התאחד עם אומת שבטים גדולה יותר, ככל הנראה הסקסונים. מאוד ייתכן שהלומברדים שהיגרו הרחק מנהר האלבה שמרו על שמם המקורי, בעוד שחלק הארי של השבט, שנשאר באדמותיו המקוריות, נטמע בשבט הסקסונים.
במחצית השנייה של המאה ה-4 הלומברדים עזבו את אדמתם, ככל הנראה בשל יבול לא מספיק, והחלו במסע נדידה. הנקודה הראשונה במסלולם הייתה ארץ שנקראת מורינגה, מזרחית לנהר אלבה. החצייה לתוך מורינגה הייתה קשה ביותר, שכן שבט האוסיפטים מנעו מהם כניסה לאדמתם. רק לאחר קרב בין שני הגברים החזקים בכל שבט, בו ניצחו הלומברדים, הם הורשו להיכנס למורינגה.
הלומברדים עזבו את מורינגה והגיעו לארץ גולנדה, הנמצאת כנראה בגדה הימנית של נהר אודר, ולאחר מכן נדדו עד לארץ וורגונדייב, כנראה ארצם הקדומה של הבורגונדים. בעודם בוורגונדייב הלומברדים הותקפו והובסו על ידי שבט אסיאתי, ככל הנראה ההונים, ומלכם הראשון אגלמונד נהרג. הלומברדים הפכו לנתיניהם של ההונים, אך לאחר תקופה מסוימת מרדו נגדם והביסו אותם. ניצחון זה הקנה ללומברדים ביטחון ושלל רב, ומאז הם העזו יותר לפתוח במלחמות.
ממלכת איטליה > הפלישה והכיבוש של איטליה

בשנת 560 עלה לשלטון השבט מלך חדש בשם אלבוין. באביב של שנת 568 אלבוין הוביל כ-500,000 איש, שכללו את הלומברדים ושבטים גרמאנים והונים נוספים, מעבר לאלפים היוליאנים (בין צפון איטליה לסלובניה של היום) על מנת לכבוש את צפון איטליה. העיר החשובה הראשונה שנפלה לידיו, בשנת 569, הייתה "פורום יולי" (כיום במחוז פריולי-ונציה ג'וליה). שם ייסד אלבוין את הדוכסות הלומברדית הראשונה, אותה הפקיד בידי אחיינו גיסולף. במהרה נפלו גם ויצ'נצה, ורונה וברשה לידי הלומברדים, ובקיץ של שנת 569 הלומברדים כבשו את המרכז הרומאי החשוב ביותר של צפון איטליה, מילאנו. העיר באותו הזמן הייתה אחרי מלחמה קשה עם השבטים הגותים, ולצבא הביזנטי הקטן שנותר לשמור על העיר לא היה סיכוי נגד הצבא הלומברדי החזק. לונגינוס, המושל שנשלח לאיטליה על ידי הקיסר יוסטיניאנוס השני, יכול היה להגן רק על ערי החוף שיכלו לקבל אספקה מהצי הביזנטי.
פאביה נפלה בידי הלומברדים לאחר מצור של שלוש שנים והפכה לבירת הממלכה הלומברדית החדשה באיטליה. בשנים הבאות הלומברדים המשיכו בכיבושיהם דרומה וכבשו את טוסקנה, ממנה נוצרו שתי דוכסויות, בנוונטו וספולטו, דוכסויות שהפכו מאוחר יותר לעצמאיות כמעט ושרדו עד המאה ה-12. הביזנטים הצליחו לשמור על השליטה באזור שמסביב לרוונה ורומא, שחוברו אחת לשנייה על ידי מסדרון צר שעבר דרך העיר פרוג'ה.
הלומברדים שנכנסו לאיטליה היו חלקם פגאנים וחלקם נוצרים אריאנים, לכן לא היו לשבט יחסים טובים עם הכנסייה הקתולית. הם אימצו בהדרגה שמות, מנהגים ותארים רומאים והחלו להמיר את דתם לנצרות אורתודוקסית, תהליך שלווה במאבקים דתיים ואתניים רבים.
הטריטוריה הלומברדית החדשה (שהמחוז לומברדיה כפי שאנו מכירים אותו כיום היה רק חלק קטן ממנה) חולקה ל-36 דוכסויות שראשיהן ישבו בערים המרכזיות. המלך מלך עליהם ושלט בשטח כולו דרך שליחים שנקראו גסטאלדי. אולם החלוקה הזו פגעה באחדות הממלכה והחלישה אותה, בעיקר בעיני הביזנטים שהחלו להתאושש מהכיבוש המהיר. חולשה זו הפכה ליותר ניכרת כשהלומברדים היו צריכים להתמודד עם הכוח העולה של הפרנקים. כדי להתמודד עם בעיה זו ניסו המלכים הלומברדים לרכז את כוחם, אולם ללא הצלחה ובמחיר איבוד דוכסויות בנוונטו וספולטו.
ממלכת איטליה > המונרכיה האריאנית

המלך אלבוין נרצח בשנת 572 בעיר ורונה בקנוניה שהנהיגה אשתו, שברחה לאחר הרצח לרוונה. גם יורשו, המלך קלף, נרצח לאחר שלטון של 18 חודשים בלבד. מותו התחיל תקופת מעבר אלימה שנמשכה שנים רבות ונקראה "שלטון הדוכסים", במהלכה הדוכסים השונים לא בחרו מלך. בשנת 584, לאחר איומי פלישה מצד הפרנקים, הדוכסים בחרו למלך את בנו של קלף, אות'ארי. בשנת 589 הוא נישא לבתו של דוכס הבווארים, תאודלינדה. הכלה הקתולית הייתה חברה קרובה של האפיפיור גרגוריוס הראשון ולחצה על בעלה שימיר את דתו. בינתיים אות'ארי החל במדיניות פיוס בין הדוכסויות וניסה לארגן מחדש את הממשל. הדוכסים ויתרו על מחצית מנכסיהם למען המלך וחצרו בפאביה. המלך החדש גם הצליח למנוע ברית בין הביזנטינים לפרנקים, ברית שהייתה יכולה להיות מסוכנת ביותר ללומברדים.
אות'ארי מת בשנת 590 ויורשו, אגילולף דוכס טורינו, גם הוא נישא לתאודלינדה. הוא ניצח את הדוכסים המורדים של צפון איטליה והכריח את מושל רוונה לשלם לו מיסים. לאחר מותו בשנת 616 מלכה תאודלינדה לבדה בלומברדים במשך 12 שנה, ואחריה נטל את השלטון בנה, אדלואלד. אריואלד, שנישא לבתה של תאודלינדה, היה ראש האופוזיציה האריאנית, והדיח לבסוף את גיסו הקתולי מהשלטון. יורשו היה המלך רות'ארי, שנחשב למלך האנרגטי ביותר מכל המלכים הלומברדים. הוא הרחיב את אדמותיו וכבש את השטחים הביזנטים הנותרים בצפון מערב איטליה. רות'ארי גם פרסם את צו רותא'רי החשוב, שביסס את חוקי ומנהגי הלומברדים בלטינית.
ממלכת איטליה > המונרכיה הקתולית

במאה ה-8 הממלכה הלומברדית חוותה מאבקי דת רבים. המלך ליוטפראנד הצליח להרחיב את הממלכה ולספח אליה גם את רומא ואת הנמל של רוונה (אנ'). הוא גם עזר לקרל מרטל הפרנקי להדוף את הפולשים הערבים. בתקופתו הפכו הדוכסויות ספולטו ובנוונטו לחלק מממלכתו, והוא ויתר על רומא לטובת האפיפיור זכריה בהסכמים בין ממלכתו לזו של האפיפיור.
באמצע המאה, הצליחו הלומברדים בהנהגת המלך אייסטולף לכבוש את העיר רוונה ואיימו על רומא תוך שהם דורשים מס גולגולת. האפיפיור סטפנוס השני פנה בבקשת עזרה למלך הפרנקי פפין הגוץ. בתמורה לתמיכתו של פפין, הגיע סטפנוס השני לפריז, והכתיר בבזיליקת סן-דני את פפין ושני בניו (קרל וקרלומן) כמלכים והעניק להם את התואר "אבי הרומים" (patricius Romanorum). לאחר הטקס הוביל פפין את הצבא הפרנקי במסעות כיבוש לאיטליה. במהלך מסעות הכיבוש כבש פפין דחק אותם מאדמה שתפסו מידי הכנסייה, ולאחר מכן החזיר והוסיף לאפיפיור שטחים (ראו מתת פפין). הלומברדים נאלצו לוותר על רוונה בעקבות תבוסה זאת.
יורשו דזריוס כבש את רווונה. בשנת 774, לאחר בקשה של האפיפיורות, הפרנקים פלשו לאיטליה וסיפחו את שטחי הממלכה. בתמורה קיבל המלך הפרנקי קרל הגדול את תמיכתה של האפיפיורות. הוא אימץ את התואר מלך הלומברדים. זה היה סופה של הממלכה.
בדרום איטליה, דוכסות בנוונטו הפכה לעצמאית כמעט ושרדה עד המאה ה-12 אף שהייתה מפוצלת לאחר 849. השליטים הלומברדים התמודדו עם הפרנקים, הביזנטים הערבים ואחרים. במאה ה-11 נכבשו שטחי הלומברדים בדרום איטליה על ידי הנורמנים.
חפצי קבורה לומברדיים, המאות ה-6 עד ה-7. שמור במוזיאון מילאנו.
שרידי מגדל טורבה שבעיירה הלומברדית קסטלספריו(אנ').
כנסית סנטה סופיה(אנ') שבבנוונטו. הוקמה על ידי דוכס בנוונטו במאה ה-8.
עומר רמון

עומר רמון (נולד ב-3 ביולי 1997) הוא אתלט ישראלי, אלוף אירופה בריצת מרתון קבוצתי (מינכן 2022).
ביוגרפיה

עומר רמון נולד ב-3 ביולי 1997 וגדל בגבעת אלה שבעמק יזרעאל. בילדותו החל להתאמן בטריאתלון, ובמהלך התיכון החל להתאמן בריצות ארוכות עם המאמן אמיר רמון, בן דודו.
רמון סיים תואר ראשון בהנדסת אווירונאוטיקה וחלל בטכניון במסגרת העתודה האקדמית, והוא משרת בצה"ל. במהלך התואר זכה מספר פעמים במקום הראשון במירוץ הטכניון ל-5 קילומטרים.
בריצת הבכורה שלו במרתון סביליה 2022 השיג את הקריטריון לאליפות אירופה באתלטיקה, כאשר סיים בתוצאה של 2:13:30 שעות. בשנת 2022, באליפות אירופה שנערכה במינכן, סיים במקום ה-26 בתוצאה של 2:16:35 שעות, וזכה במדליית זהב בתחרות הקבוצתית ביחד עם הנבחרת הישראלית, שכללה את מארו טפרי, את גשאו איילה, את ימר גטהון ואת גירמה אמרה.
הערות שוליים

↑  שיאים אישיים של עומר רמון, באתר European Athletics
1 2  Omer RAMON | Profile | World Athletics, worldathletics.org
1 2 3  אבינעם פורת, בלעדי | הקצין המצטיין הוא התקווה הבאה של האתלטיקה הישראלית, באתר ynet, 6 במרץ 2022
↑   הפודקאסט של שוונג עם המרתוניסט עומר רמון, סרטון בערוץ "ShvoongSportTV", באתר יוטיוב (אורך: 48:06)
↑  מרוץ הטכניון Plus500 השני - Technion - Israel Institute of Technology, באתר Technion - Israel Institute of Technology, ‏2016-04-05
↑  עומר רמון ונועה חייט הם הזוכים במירוץ הטכניון 2017 - Technion - Israel Institute of Technology, באתר Technion - Israel Institute of Technology, ‏2017-04-06
↑  אסי ממן, ‏נפלאים: זהב קבוצתי לישראל במרתון, כסף לטפרי, באתר ONE‏, 15 באוגוסט 2022
↑  Team scores and 2022 European Athletics Championships men's marathon results | World-Track and Field, https://world-track.org/, ‏2022-08-15 (באנגלית)
↑  Israel wins gold in group marathon at European Athletics Championships, www.timesofisrael.com (באנגלית)
↑   עידו רקובסקי, הזכייה הקבוצתית בזהב לא רק שברה תקרה, אלא הציבה על המפה קהילה שלמה, באתר הארץ, 15 באוגוסט 2022
| --- | --- |
בקרת זהויות :  World Athletics: 14700817
לאוטרו מרטינס

לאוטרו חביאר מרטינס (בספרדית: Lautaro Javier Martínez; נולד ב-22 באוגוסט 1997), הוא כדורגלן ארגנטינאי המשחק בעמדת החלוץ בקבוצת אינטר מילאנו, בה הוא משמש כקפטן, ובנבחרת ארגנטינה.
קריירה > קריירה בינלאומית

בשנת 2017 נמנה מרטינס עם סגל הנבחרת הצעירה של ארגנטינה באליפות אמריקה הדרומית לנוער. הוא סיים כמלך השערים של הטורניר עם חמישה שערים, ועזר לארגנטינה הצעירה להעפיל למונדיאל 2017 לנוער.
מרטינס זומן לסגל הנבחרת למונדיאל שהתקיים במאי באותה שנה. במהלך ההכנות לטורניר, הוא נפגע באפו מברך במשחק חימום נגד וייטנאם. בעקבות הפציעה, הוא פתח מן הספסל את המשחק הראשון של ארגנטינה בטורניר, נגד אנגליה. מאוחר יותר, לאחר שימוש במערכת ה-VAR, נקבע שמרטינס ביצע עבירה חמורה על שחקן אנגלי, והוא הורחק מהמשחק. בכך הפך לשחקן הראשון אי פעם שהורחק לאחר הפניה למערכת ה-VAR. ארגנטינה הובסה 0–3. עם שובו, הוא הבקיע שני שערים בניצחון 5–0 על גינאה.
ב-12 במרץ 2018 קיבל זימון ראשון לנבחרת הבוגרת לשני משחקי ידידות נגד איטליה וספרד. הופעת הבכורה שלו בנבחרת הבוגרת נגד ב-27 במרץ הייתה כשהחליף את גונסאלו היגוואין בתבוסה 1–6 לנבחרת ספרד. בחודש מאי 2018 העפילה ארגנטינה למונדיאל 2018 ברוסיה אך מרטינס לא נכלל בסגל הסופי.
במאי 2019 נכלל בסגל ארגנטינה לקופה אמריקה 2019 תחת המאמן ליונל סקאלוני. במשחק האחרון של שלב הבתים ארגנטינה הייתה זקוקה לניצחון כדי להעפיל לשלב הנוקאאוט, ומרטינס כבש את שער הפתיחה שעזר לה להעפיל לרבע הגמר. ברבע הגמר ארגנטינה שיחקה נגד ונצואלה. גם הפעם מרטינס היה השחקן הראשון שעלה על לוח התוצאות, ובסיום המשחק נבחר לשחקן המצטיין. בחצי הגמר ארגנטינה הפסידה לברזיל וסיימה את הטורניר.
ב-10 בספטמבר 2019 הבקיע מרטינס את השלושער הראשון שלו במדי הנבחרת במשחק ידידות מול מקסיקו, אותה ניצחה ארגנטינה 4–0.
ב-11 ביולי 2021 זכה עם נבחרת ארגנטינה בטורניר הקופה אמריקה שנערך בברזיל באותה שנה, לאחר ניצחון 1–0 על המארחת.
נכלל בסגל נבחרת ארגנטינה בטורניר מונדיאל 2022.
ב-14 ביולי 2024 נכנס כמחליף למשחק הגמר של הקופה אמריקה מול קולומביה, והבקיע בהארכה את שער הניצחון 0:1 שהביא לארגנטינה גביע שני ברציפות.
תארים

אליפות: 2020/2021, 2023/2024
גביע האיטלקי: 2021/2022
הסופר קאפ האיטלקי: 2022, 2023, 2024
קופה אמריקה (2021), (2024)
גביע העולם בכדורגל (2022)
הפיינליסימה (2022)
תארים > תארים אישיים

רגל הזהב (2024)
רוברט ג'נריק

רוברט ג'נריק (באנגלית: Robert Jenrick; נולד ב-9 בינואר 1982) הוא פוליטיקאי בריטי חבר המפלגה השמרנית. מכהן כנציג מחוז ניוארק בבית הנבחרים.
ביוגרפיה

ג'נריק נולד בוולברהמפטון וב-2003 סיים לימודי תואר ראשון בהיסטוריה באוניברסיטת קיימברידג'. למד משפטים, הוסמך כעורך דין ועבד בלונדון ובמוסקבה בחברות עורכי הדין הבינלאומיות סקאדן (אנ') וסאליבן וקרומוול (אנ'). לאחר מכן עבד כמנהל בחברת המכירות הפומביות כריסטי'ס.
בבחירות לפרלמנט הבריטי ב-2010 התמודד מטעם המפלגה השמרנית והפסיד למועמד מפלגת הלייבור בהתמודדות על נציגות מחוז ניוקאסל אנדר ליים. בבחירות ביניים לנציגות מחוז ניוארק ב-2014 נבחר לבית הנבחרים, וב-2015 שמר על מושבו לאחר ניצחון בבחירות הכלליות. הוא שימש עוזרם של השרים מייקל גוב, ליז טראס ואמבר רוד בטרם התמנה לשר זוטר במשרד האוצר תחת פיליפ האמונד.
ביולי 2019 מונה על ידי ראש הממשלה בוריס ג'ונסון לשר השיכון, קהילות וממשל מקומי. הוא כיהן בתפקיד עד ריענון הקבינט שערך ג'ונסון בספטמבר 2021. בספטמבר 2022 חזר לממשלה כשר לענייני בריאות בממשלתה של ליז טראס. מאוקטובר 2022 ועד דצמבר 2023 כיהן כשר לענייני הגירה בממשלתו של רישי סונאק. הוא התפטר מתפקידו בטענה כי מדיניות ההגירה של הממשלה מקלה מדי.
לאחר הפסד השמרנים בבחירות הכלליות ב-2024 הודיע על התמודדותו על מנהיגות המפלגה. הוא העפיל לשלב הבחירות הפתוחות לציבור חברי המפלגה בו הפסיד לקמי בדנוק. לאחר ההפסד מונה על ידי בדנוק לשר המשפטים בממשלת הצללים שלה.
ג'נריק נשוי לעורכת הדין ילידת ישראל מיכל ברקנר ואב לשלוש בנות אותן מגדלים כיהודיות.
הערות שוליים

1 2  Robert Jenrick: In a hurry to fix the Tory brand, אתר BBC, ‏17 באוקטובר 2024
| --- | --- |
בקרת זהויות :  UKPARL: n4KBuZO5
זה לא אותו דבר (אלבום)

"זה לא אותו דבר" הוא האלבום הרביעי של הזמר עברי לידר שיצא לאור ב-17 בפברואר 2005. חודש בלבד לאחר יציאת האלבום לחנויות קיבל לידר אלבום זהב על מכירת 20 אלף עותקים. עד היום נמכר האלבום ביותר מ-30 אלף עותקים. באלבום זה השתמש לידר במחשב כמכשיר הקלטה בלבד ויצר אלבום נטול סימפולים. כלי המיתר המלווים את האלבום נוגנו על ידי תזמורת בת 40 נגנים.
לפני הקלטת השירים לאלבום יצא לידר במספר הופעות מצומצם בשם "השירים החדשים" במסגרת פסטיבל "הפסנתר המארח" 2004, בו שר שירים מתוך האלבום בליווי פסנתר בלבד לפני שעובדו והופקו בתוך האלבום.
השיר הראשון שיצא לרדיו "זכיתי לאהוב" הפך במהרה ללהיט, וכך גם הבאים - "ניסים", "להבין את המים" ו"זה לא אותו דבר".
רשימת השירים באלבום

להבין את המים (3:19)
זה לא אותו דבר (4:38)
ניסים (3:27)
זכיתי לאהוב (4:43)
כשאתה לבד (3:41)
פלרמו (5:16)
מטייל אוסטרלי (4:51)
השיר ששרת לה (3:50)
יום טוב (3:50)
אחד (3:32)
הזמן עכשיו (4:47)
בנוסף, מצורף לאלבום קטע מולטימדיה - קליפ האנימציה של השיר "זכיתי לאהוב".
משתתפים באלבום

עברי לידר - פסנתר, כתיבת מילים, מלחין, הפקה מוזיקלית
גולן זוסקוביץ' - בס
גלעד שמואלי - תופים
עילי בוטנר - גיטרות
אייל שחר - קלידים
אודי הרפז - מנצח תזמורת
FIGHT!‎

האלבום "זה לא אותו דבר" יצא גם במהדורה כפולה ומוגבלת הכוללת את דיסק הבונוס "FIGHT!‎", ובו גרסות אלקטרוניות ללהיטים שונים מכל הזמנים של עברי לידר, שהופק בשיתוף עם הנרי.
FIGHT!‎ > רשימת השירים ב-FIGHT!‎

FIGHT!‎‏ (3:07)
מרי לנצח (4:46)
על קו המים (4:02)
חולצת פסים (4:23)
זמן (3:47)
בוא (7:02)
מרי לנצח (Club Mix)‏ (7:30)
כך ברא אותך הטבע (3:32)
בנוסף, מצורף לדיסק קטע מולטימדיה - קליפ לשיר "כך ברא אותך הטבע".
FIGHT!‎ > משתתפים ב-FIGHT!‎

עברי לידר - כתיבת מילים, הלחנה פרט ל"כך ברא אותך הטבע", שכתב והלחין (וביצע במקור) ארז הלוי
הנרי - עיבוד, הפקה מוזיקלית
סינגלים

עטיפת הדיסק "FIGHT!‎"
סלבדור סובראל

| --- | --- |

 לידה:  28 בדצמבר 1989 (בן 34) ליסבון, פורטוגל 
 שם לידה:  Salvador Thiam Vilar Braamcamp Sobral 
 מוקד פעילות:  פורטוגל 
 תקופת הפעילות:  מ-2009 
 מקום לימודים:  Taller de Músics 
 סוגה:  ג'אז, רוק אלטרנטיבי 
 שפה מועדפת:  אנגלית, פורטוגזית, קטלאנית 
 כלי נגינה:  פסנתר 
 בן או בת זוג:  Jenna Thiam 
 פרסים והוקרה:  זוכה אירוויזיון (2017)  מפקד במסדר ההצטיינות של פורטוגל 
 אתר רשמי
 פרופיל ב-IMDb
 
סלבדור וילאר בראמקאמפ סובראל (בפורטוגזית: Salvador Vilar Braamcamp Sobral; נולד ב-28 בדצמבר 1989) הוא זמר פורטוגזי. סובראל ייצג את פורטוגל באירוויזיון 2017 עם השיר "Amar pelos Dois" וזכה במקום הראשון. הייתה זו זכייתה הראשונה של פורטוגל בתחרות.
ביוגרפיה

סובראל נולד בשנת 1989 בליסבון, בירת פורטוגל. בילדותו גדל בארצות הברית, ולאחר מכן עבר לעיר ברצלונה שבספרד, שם חונך בבית ספר יוקרתי למוזיקה.
בשנת 2009 התמודד בעונה השלישית של תוכנית הריאליטי Ídolos, שהיא הגרסה הפורטוגזית לתוכנית הטלוויזיה הבריטית Pop Idol, הודח בשלב החמישי וסיים במקום השביעי. מאז החלה הקריירה המוזיקלית שלו הוא שיתף פעולה והופיע פעמים רבות עם אחותו הגדולה לואיזה סובראל, גם היא זמרת מפורסמת בפורטוגל, אשר השתתפה בהיותה בת שש עשרה בעונתה הראשונה של התוכנית בשנת 2003, העפילה לשלב חצי הגמר, וסיימה במקום השלישי. מאוחר יותר הוציא לאור את אלבומו הראשון שנקרא "Excuse Me".
בשנת 2017 השתתף בתחרות הקדם הלאומית Festival RTP da Canção לבחירת נציג פורטוגל באירוויזיון, וזכה בגמר הקדם ב-5 במרץ לייצג את מדינתו בתחרות באותה שנה עם השיר "Amar pelos Dois" ("לאהוב בשביל שנינו"), אותו כתבה אחותו לואיזה סובראל.
סלבדור סובראל ייצג את פורטוגל באירוויזיון וזכה במקום הראשון עם השיר "Amar pelos Dois" ("לאהוב בשביל שנינו").
ב-26 בספטמבר 2017 פורסם כי סובראל מאושפז במצב קשה בגלל מחלת לב. ב-9 בדצמבר הוא עבר בהצלחה השתלת לב.
על פי מסורת האירוויזיון, זוכה השנה הקודמת מגיש לזוכה השנה הנוכחית את פסלון הזכייה. בראיונות מוקדמים שנערכו עמו סמוך לאירוויזיון 2018 לעג סובראל לשיר הישראלי ואמר כי אם ייאלץ להגיש לישראל את הפסלון, יעשה זאת עם חיוך מזויף. בסופו של דבר השיר הישראלי Toy של נטע ברזילי זכה במקום הראשון, וסובראל נאלץ להגיש לה את הפסלון. סובראל הגיש לה אותו בחיוך, ואף חיבק ונישק אותה.
בשנת 2018 התחתן עם השחקנית הבלגית ג׳נה תיאם(אנ') בליסבון.
בשנת 2020 הופיע בהופעת קמע בסרט הקומי "תחרות הזמר של האירוויזיון: סיפורה של Fire Saga" בכיכובו של ויל פרל.
בשנת 2024 חשף שהוא אינטרסקס.
התבטאויות

באפריל 2019, התבטא סובראל בראיון נגד מדיניות ישראל וציין כי אם היה מתמודד עם השיר "Amar pelos dois" באירוויזיון 2019 בישראל, היה לובש טי שירט עם הכיתוב 'Free Palestine', אף על פי שהדבר מנוגד לחוקי התחרות. הזמר הוסיף כי אינו מתכוון להגיע לישראל.
דיסקוגרפיה

Excuse Me (2016)
Paris, Lisboa (2019)
bpm (2021)
Excuse Me (Ao Vivo) (2017)
הערות שוליים

↑  ynet, זוכה אירוויזיון 2017 שוחרר מבית החולים לאחר השתלת לב, באתר ynet, 12 בינואר 2018
↑  מערכת mako מוזיקה, ‏זוכה האירוויזיון נגד נטע, באתר ‏מאקו‏, 10 במאי 2018
↑  https://wiwibloggs.com/2019/01/02/salvador-sobral-marries-french-actress-jenna-thiam-in-private-ceremony-in-lisbon/230608/
↑  https://expresso.pt/blitz/2024-03-06-Salvador-Sobral-Sou-intersexual.-O-meu-corpo-nao-produz-testosterona-b50c7379
↑  סלבדור סובראל בהתבטאות חריגה נגד ישראל, באתר EuroMix
↑  זוכה העבר רוצה פרובוקציה באירוויזיון בישראל, באתר "סרוגים", 29 באפריל 2019
| --- | --- |
בקרת זהויות :  GND: 1125926392  ICCU: MILV373232  ISNI: 0000 0004 6321 2094  MusicBrainz: ad226273-7870-47d6-a8d0-903ddba3853d  VIAF: 3200148814298545330002   WorldCat (עם VIAF): 3200148814298545330002
טריאזולם

| --- | --- |

 שם IUPAC
 8-Chloro-6-(2-chlorophenyl)-1-methyl-4H-[1,2,4]triazolo[4,3-a][1,4]benzodiazepine
 שמות מסחריים בישראל
 הלציון (Halcion)
 נתונים כימיים
 כתיב כימי:  C17H12N4Cl2 
 מסה מולרית:  343.21 g·mol−1
 נתונים פרמוקוקינטיים
 זמינות ביולוגית:  במתן אוראלי 44%; בנטילה תחת הלשון 53%.
 מטבוליזם:  כבדי
 זמן מחצית חיים:  1.5-5.5 שעות
 הפרשה:  כלייתית דרך השתן
 בטיחות
 מעמד חוקי:  דורש משרם רופא
 קטגוריית סיכון בהריון:  US: X AU: C
 דרכי מתן:  אוראלי (דרך הפה)
 אינטראקציות עם תרופות אחרות:  כלורמפניקול, קטוקונזול, ריטונביר
 LD50:  1000< mg/kg (oral, mouse)
 מזהים
 קוד ATC:  N05CD05 
 מספר CAS:  28911-01-5
 PubChem:  5556
 ChemSpider:  5355
 
טריאזולאם, (שם גנרי באנגלית Triazolam), או בשמה המסחרי הלציון (Halcion), הנה תרופה ממשפחת הבנזודיאזפינים.
שימוש רפואי

טריאזולאם הוא בנזודיאזפין, הניתן כטיפול לטווח קצר ל נדודי שינה, וחרדה.
כטיפול לנדודי שינה, טריאזולאם ניתן למבוגרים כטיפול קצר טווח, בדרך כלל 7 עד 10 ימים.
המינון המומלץ הוא 0.25 מ"ג לפני השינה. מינון של 0.125 מ"ג לפני השינה יכול להספיק לחלק מהמטופלים. המינון המקסימלי הוא 0.5 מ"ג, וניתן רק למטופלים שאינם מגיבים לטיפול במינון הנמוך המקובל. שימוש העולה על 3 שבועות דורש הערכה רפואית ופסיכיאטרית.
שימוש רפואי > שימוש במטופלים קשישים

המינון ההתחלתי המומלץ לקשישים הוא 0.125 מ"ג ביום, שימוש ב-0.25 מ"ג ביום נעשה רק כאשר אין תגובה לטיפול, וזאת לאור כך שאוכלוסייה זאת מושפעת יותר מתופעות לוואי המקושרות למינון.
מנגנון פעולה

טריאזולאם נקשר לקולטן GABAA במוח, מגביר את פעילות GABA על ידי הגברת האפיניות שלו לקולט, ומדכא את מערכת העצבים המרכזית. הקישור של GABA מוביל לפתיחת תעלות כלור, דבר שמוביל בתורו להיפרפולריזציה של ממברנת התא וגורם לעיכוב הסינפסה.
פרמקולוגיה

במתן פומי (דרך הפה), טריאזולאם מגיע לרמת שיא בפלסמה תוך שעתיים. זמן מחצית חיים ממוצע של טריאזולאם הוא בין 1.5-5.5 שעות. השלב הראשוני במטבוליזם של טריאזולאם הוא הידרוקסילציה בתיווך ציטוכרום P450 3A בכבד ליצירת הידרוסיטריאזולאם-1 והידרוסיטריאזולאם-4, אשר מצומדים לאחר מכן ליצירת גלוקורונידים. טריאזולאם והמטבוליטים שלו, גלוקורונידים מצומדים הם העיקריים, אינם מטבוליטים פעילים ומופרשים בעיקר בשתן.
תופעות לוואי

במחקר שבוצע על 1003 משתתפים שקיבלו מנה טיפולית של טריאזולם, מול 997 משתתפים שקיבלו מנת פלצבו, נבדקות תופעות הלוואי בטווח קצר של עד 42 יום.
תופעות הלוואי שנחוו על ידי 1% או יותר מהמשתתפים כללו תחושת נמנום (14%), כאבי ראש (9.7%), חוסר שווי משקל (8.7%), עצבנות (5.2%), סחרחורות (4.9%), פגיעה בקואורדינציה (4.6%), ובחילה/הקאה (4.6%). תופעות לוואי נדירות יותר, שפגעו ב-0.5% עד 0.9% מהמשתתפים כללו תחושת אופוריה, טכיקרדיה, עייפות, מצב בלבולי/פגיעה בזיכרון, כאבים/כיווץ שרירים, דיכאון, ופגיעה בראייה.
יש לשים לב במיוחד לתופעות הלוואי הבאות:
תלות ותסמונת גמילה: הפסקה פתאומית או הפחתת מינון מהירה של טריאזולאם לאחר שימוש ממושך או מתן פלומאזניל (אנטגוניסט לבנזודיאזפינים) עלול לגרום לתסמונת גמילה חריפה שעלולה להיות מסכנת חיים (לדוגמה הופעת פרכוסים).
נדודי שינה ממושכים או מוחמרים: חשוב לשים לב כי כישלון טיפולי בנדודי שינה לאחר 7–10 ימים יכול להצביע על בעיה פסיכיאטרית ראשונית ו/או מחלה רפואית הדורשת הערכה.
תופעות במערכת העצבים המרכזית: חרדה בשעות היום, חשיבה לא תקינה, ושינויים בהתנהגות כל אלו דורשים התערבות מידית.
אמנזיה אנטרוגרדית בשכיחות גבוהה יותר ביחס לבנזודיאזפינים אחרים.
איסור נהיגה ותפעול מכונות כבדות.
מטופלים עם דיכאון: בנזודיאזפינים עלולים להחמיר דיכאון ועל כן יש לשקול אמצעי זהירות מותאמים.
סדציית יילודים ותסמונת גמילה: שימוש בטריאלוזאם בשלב מאוחר בהיריון יכול להתבטא בסדציה (דיכוי נשימתי, רדמת והיפוטוניה) ו/או תסמונת גמילה ביילודים (רפלקסים מוגברים, נרגנות, אי שקט, רעד, בכי בלתי פוסק והפרעות בהאכלה).
מטופלים עם תפקודי נשימה פגועים: בשימוש עם טריאזולאם דווח על דיכוי נשימתי ודום נשימה.
התוויות נגד

יש להימנע משימוש בטריאזולאם במצבים הבאים:
רגישות ידועה לטריאזולאם, כל מרכיב של הלציון או בנזודיאזפינים אחרים.
אנשים המפעילים כלים ומכונות כבדים, לא ישתמשו בטריאזולאם
אינטארקציה עם תרופות אחרות

בטיפול עם טריאזולאם, קיים סיכון בשילוב עם אופיואידים, ויחד הם עלולים לגרום לסדציה עמוקה, דיכוי נשימתי, קומה ומוות.
בנוסף, אין לשלב טריאזולאם עם תרופות המכילות אנזימים המעכבים את הפירוק המטבולי באמצעות ציטוכרום P450 (לדוגמה קטוקונזול, איטרקונזול, נפזודון, לופינביר, וריטונביר).
התמכרות

טריאזולאם היא תרופה ממכרת. ההתמכרות נובעת לרוב בעקבות שימוש במינונים גבוהים מהמקובל ושימוש במקביל בחומרים ממכרים אחרים, יכול להתבטא בדיכוי נשימתי, מינון יתר ומוות.
הורדת מינון או הפסקת טיפול

קיים סיכון לפיתוח תסמונת גמילה בעת הורדת מינון או הפסקת טיפול, ולכן מומלץ להפחית את המינון באופן הדרגתי.
מנת יתר

במקרה של נטילת מנת יתר, המטופל יסבול מתסמינים קליניים שעשויים לכלול ישנוניות, ובמקרים חמורים יותר גם קומה. אקסיטציה ראשונית עלולה להתפרש כאפקט דיס-אינהיביציה של הטיפול התרופתי, אך בהמשך ישנה התקדמות לדיכוי של מערכת העצבים המרכזית, דיכוי נשימתי וקומה.
הטיפול במנת יתר הוא על ידי מתן פלומאזניל, אנטגוניסט ספציפי לרצפטור לבנזודיאזפין. ההתוויה היא להיפוך חלקי או מלא של האפקט המרדים של בנזודיאזפינים. טרם מתן פלומזניל, יש לדאוג לפתיחת נתיב אוויר, אוורור וגישה וורידית במטופל.
מנת יתר > רעילות

טריאזולם אינה מקושרת לרעילות כבדית.
טריאזולם אינה ידועה כקרצינוגן.
מזופיליה

מזופיליה (באנגלית: mazophilia, נקרא גם פֶטיש לשדיים) הוא סוג של פאראפיליה או פטישיזם המתאפיין בהתעניינות מינית גבוהה בשדיים של נשים. בנוסף למונח המיני, פטישיזם לשדיים מתאר גם תופעה בתרבות המערבית המודרנית שבה מוקדשת תשומת לב רבה מדי לשדיים ולמיניות אצל נשים.
מדענים משערים שמשיכה מינית לשדיים נגרמת בגלל שהם אחד המאפיינים של שלב ההתבגרות המינית.
היסטוריה

ברוב תרבויות העת העתיקה נתפסו השדיים כסמל לפריון, ובתרבויות מסוימות אלות הפריון יוצגו כבעלות חזה שופע.
באתר הארכאולוגי צ'טלהויוק, טורקיה, התגלו קירות של מקדש המעוטרים בזוגות שדיים חסרי גוף שנראו כבעלי "קיום עצמאי", וכן דמויות של גברים בעלי פין זקור. על פי החוקרת הפמיניסטית אליזבת גולד דייויס (אנ'), ממצאים אלו מעידים על חשיבותם של איברי המין כאמצעי רבייה בתקופה הקדומה, ורק בתקופה מאוחרת יותר התפתח סביבם פטישיזם, והאיברים "זכו למשמעות הארוטית המקובלת כיום."
בטקסט ההודי העתיק קאמה סוטרה, נשיכה וגירוד השדיים נחשבים מעוררים מינית. בזמן עוררות מינית השדיים עשויים להתרחב והפטמות עשויות להתקשות.